Suomi peittyi yöllä lumeen, mutta Posti panttaa yhä päätöstä lumitöiden tekemisestä. Postin johtaja lupaa ratkaisua ”pikaisesti”.

Postin tarjoama ruohonleikkuu sujui hyvin kesällä, mutta lumitöissä vaikeuskerroin on selvästi isompi. Siksi Postin päätös palvelun tarjoamisesta on yhä kesken, vaikka lumikolilla olisi jo käyttöä.

– Asia on meillä työstössä, mutta vielä ei ole päätöstä, uskallammeko lähteä tähän, Postin jakelujohtaja Anu Punola kertoo Taloussanomille.

– Olemme pitäneet asian vielä näihin päiviin asti auki. Syy on se, että meidän täytyy olla varmoja, että työ ei vaaranna postin kulkua. Sellaiset päivät, kun tulee paljon lunta, ovat myös tuotannossa hankalia.

Postissa on suunniteltu erilaisia malleja lumitöiden tekemiselle.

– Lähinnä sen voi sanoa, että ne olisivat sitten varmasti joltain osin erillisiä työkokonaisuuksia, joita tekevät erikseen työtä varten nimetyt henkilöt, Punola sanoo.

Posti tarjosi verkkokaupasta tilattavan ruohonleikkuun kotiin. Asiakaspalvelu oli kiittävää. Palvelua sai halvimmillaan 30 minuuttia tiistaisin, jolloin kuukausihinta oli 65 euroa. Lumitöihin mallia ei voi kopioida.

– Kun palveluja myydään tavallisille kuluttajille, erityisesti omakotiasujille, palvelun hinnan pitää pysyä järkevänä. Mutta se tiedetään, että lunta ei sada ainoastaan tiistaisin, joten asiakaslupausta joudutaan miettimään ihan toisella tavalla.

Punolan mukaan lumitöistä on Postissa mielipiteitä ”laidasta laitaan”. Jakelussa työskentelee 7 000–8 000 henkeä, joten isosta määrästä löytyisi kyllä ”sopivia ja halukkaita”, jos palvelu käynnistetään, Punola katsoo.

– On niitä, jotka ajattelevat, että hyvä että tulee uutta työtä, jos se on sellaista, josta asiakkaat olisivat valmiita maksamaan, mutta kukaan ei tee. Sitten on heitäkin, jotka kokevat, että nykyinen työ riittää, eikä sitä ole syytä laajentaa.

Punola lupaa, että Posti kertoo päätöksestään ”pikaisesti” – tai ainakin vielä kuluvan vuoden puolella.